b'\n_START_ARTICLE_\nVokalna glasba\n_START_SECTION_\nZgodovina\n_START_PARAGRAPH_\nPetje je \xc5\xbee v starih kulturah spremljalo razli\xc4\x8dne dru\xc5\xbebene dogodke in je bilo pogosto bolj cenjeno od igranja na instrumente. Tudi v nekaterih kasnej\xc5\xa1ih glasbeno zgodovinskih obdobjih je petje u\xc5\xbeivalo velik ugled. Skozi stoletja so nastajale nove vokalne glasbene oblike, se spreminjale in preoblikovale, nekatere pa so s\xc4\x8dasoma utonile v pozabo._NEWLINE_V \xc4\x8dasu srednjega veka je prevladovala vokalna glasba. Cerkev je petje veliko bolj cenila od igranja na instrumente in je za potrebe bogoslu\xc5\xbeja negovala enoglasno petje- gregorijanski koral. Pretirano gore\xc4\x8dim privr\xc5\xbeencem cerkve so bili trn v peti potujo\xc4\x8di pevci, ki so v svoje pesmi vpletali mite in juna\xc5\xa1ka dejanja svojih prednikov ter opevali ljubezen, vino in \xc5\xbeenske._NEWLINE_Z razvojem ve\xc4\x8dglasja so v \xc4\x8dasu renesanse, ki jo imenujemo tudi zlata doba zborovstva, nastali: motet (je ve\xc4\x8dglasna vokalna glasbena oblika z verskim besedilom brez instrumentalne spremljave), ma\xc5\xa1a, madrigal (je renesan\xc4\x8dna polifona vokalna glasbena oblika, komponirana na posvetna besedila) ter vokalno-instrumentalna, scenska glasbena oblika-opera._NEWLINE_Za barok je najbolj zna\xc4\x8dilna vokalno-instrumentalna glasba za soliste, zbor in orkester, ki lahko v polnosti uresni\xc4\x8di baro\xc4\x8dni ideal mogo\xc4\x8dnosti in bli\xc5\xa1\xc4\x8da. Operi se tako pridru\xc5\xbeita obse\xc5\xbenej\xc5\xa1i vokalno-instrumentalni obliki-oratorij in kantata._NEWLINE_V obdobju klasicizma je sicer nastalo vliko izjemnih opernih del, vendar so se skladatelji osredoto\xc4\x8dili predvsem na instrumentalno glasbo._NEWLINE_Romantika je postregla s samospevom, glasbeno obliko, pri kateri spremljava slu\xc5\xbei za slikovit poudarek vsebine besedila. Ob samospevu in zborovskem petju pa je kot najpomembnej\xc5\xa1a oblika na podro\xc4\x8dju ustvarjanja vokalne glasbe ostala opera._NEWLINE_V vseh obdobjih in kulturah je ljudska glasba eden izmed najpomembnej\xc5\xa1ih stebrov ustvarjanja vokalne glasbe.'